
1. Πρόλογος

Η ΜΕΑΜΕΣΥΝΠΑ γεννήθηκε το 2009.

Το 2009 ήταν ένα σημείο καμπής για την ΕΚΨ&ΨΥ. Τα πράγματα έδειχναν ότι θα βγούμε κάποια στιγμή από την κρίση που μας ταλάνιζε από το 2005, με κάποια διαλείμματα. Ήταν όμως εμφανές ότι αν και είχαμε βρει τις εσωτερικές μας ισορροπίες, οι εξωτερικές συνθήκες δεν μας άφηναν να ελπίζουμε ότι θα επανέλθουμε σε κατάσταση ηρεμίας. Η συνεργασία μας με το Υπουργείο άλλαζε, μας εκτιμούσαν και μας εμπιστευόταν, αλλά η χώρα φαινόταν ότι θα μπει σε δύσκολες ατραπούς.

Ο Καθηγ. Π. Σακελλαρόπουλος, με την οξυδέρκεια που τον χαρακτηρίζει, διέβλεψε ότι θα βρεθούμε στη θέση να χρειαστεί να εξοικονομήσουμε πόρους και να έχουμε ένα σχέδιο εξασφάλισης των ασθενών μας και υπό δύσκολες συνθήκες. Ένα τέτοιο σχέδιο περνούσε μόνο μέσα από την αυτονόμηση των ασθενών (λειτουργική και οικονομική). Για να γίνει αυτονόμηση απαιτούνταν οι θεραπευτές και οι υπεύθυνοι να κατανοήσουν την αναγκαιότητα, να το βάλουν στόχο και στη συνέχεια να δουλέψουν τον συναισθηματικό δεσμό με τους ασθενείς τους ώστε να το πετύχουν.

Η προτροπή αυτή του Επιστημονικού μας υπεύθυνου προσέκρουσε σε κάποιες αγκυλώσεις. Οι Θεραπευτές είχαν μεν εγκαταστήσει θεραπευτικό δεσμό με τα μέλη τους, δεν μπορούσαν όμως να κατανοήσουν πως θα τους αυτονομήσουν περαιτέρω και κυρίως πως και γιατί η αυτονόμηση των μελών πρέπει να αποτυπώνεται στα προγράμματα των ασθεών και των θεραπευτών. Πως δηλαδή από τη μία πλευρά το ατομικό θεραπευτικό πλάνο κάθε ασθενούς θα αποτυπώνει τους στόχους που έχουμε για κάθε ασθενή και τα βήματα που απαιτούνται για την επίτευξή τους και από την άλλη πλευρά πως το πρόγραμμα βαρδιών θα "βγαίνει" με βάση τις ανάγκες των μελών και όχι της "βάρδιας" και πως, καθώς οι ασθενείς προχωράνε, ο χρόνος που οι θεραπευτές θα ασχολούνται με αυτούς θα μειώνεται.

Η Α. Φραγκούλη, αφού μελέτησε τα δεδομένα, αξιολόγησε την εξελικτική πορεία του φορέα και των μονάδων ΜΨΑ, βασισμένη στη φιλοσοφική – κλινική δουλειά του Σακελ, και μελέτησε το βιβλίο του «Θεμέλιο της Ψυχιατρικής ο συναισθηματικός δεσμός θεραπευτή – θεραπευόμενου», πρότεινε τη ΜΕΑΜΕΣΥΝΠΑ, ως μέθοδο δουλειάς και ταυτόχρονα θεωρητικής βάσης για τη δουλειά με τον ασθενή που βασίζεται στον συναισθηματικό δεσμό μαζί του.

Η ΜΕΑΜΕΣΥΝΠΑ αρχίζει να εφαρμόζεται πιλοτικά στη Φωκίδα. Οι πρώτες δυσκολίες και τα πρώτα αποτελέσματα επικοινωνούνται και στις άλλες Δομές. Αρχίζει η προσπάθεια εφαρμογής της σε όλες τις ΜΨΑ της ΕΚΨ&ΨΥ, με πολλή προσωπική δουλειά της Α. Φραγκούλη δίπλα στους υπευθύνους και το προσωπικό.

Την εποχή που γράφτηκε αυτό το εγχειρίδιο η ΜΕΑΜΕΣΥΝΠΑ είχε κατανοηθεί, στις βασικές της γραμμές, και είχαμε τα πρώτα απτά αποτελέσματα από την εφαρμογή της. Ο διάλογος με τις κλινικές ομάδες των ΜΨΑ δεν σταμάτησε καθόλου, ενώ ξεκίνησε και διάλογος με τους ασθενείς μέσα από τι θεραπευτικές κοινότητες.

Κρίθηκε, λοιπόν, ότι ήταν η κατάλληλη στιγμή για να θεωρητικοποιήσουμε τη ΜΕΑΜΕΣΥΝΠΑ. Το κείμενο που έχετε στα χέρια σας έχει βασιστεί: Σε άρθρα και ειδικά αυτά που αφορούν τη δουλειά με την ψύχωση, από το Βιβλίο του καθ. Π. Σακελλαρόπουλου & συνεργατών: "Θεμέλιο της ψυχιατρικής ο συναισθηματικός δεσμός θεραπευτή - θεραπευόμενου", εκδόσεις Παπαζήση, Σε κείμενο της Α. Φραγκούλη που συνοψίζει τη Μεθοδολογία της ΜΕΑΜΕΣΥΝΠΑ, Σε κείμενα των υπευθύνων της ΜΨΑ Φωκίδας: Μ. Τσαλαπατάνη, Γ. Χαψούλα, Φ. Γκούσαρη, όπου περιγράφουν τη δική τους δουλειά με τη ΜΕΑΜΕΣΥΝΠΑ, τις δυσκολίες, τους προβληματισμούς και τα αποτελέσματά τους, στην Επικοινωνία μου με τον Α. Πελεκάνο, Ε.Υ του Οικοτροφείου Α Θράκης, πάνω στις προσπάθειες του να κατανοήσουν στο οικοτροφείο του, να εφαρμόσουν και να οργανώσουν τη ΜΕΑΜΕΣΥΝΠΑ, καθώς και στην επικοινωνία μου τόσο με την Α. Φραγκούλη, όσο και με όλους τους υπευθύνους και το προσωπικό της ΜΨΑ στην Εταιρία που δουλεύουν στην πράξη τη μέθοδο και μοιράστηκα μαζί τους απορίες, δυσκολίες και αποτελέσματα.
Η αναθεώρηση της πρώτης έκδοσης κρίθηκε απαραίτητη το 2015 καθώς: 1. Οι παλιοί ασθενείς μας προόδευαν, 2. Νέοι ασθενείς εντάσσονταν στις μονάδες, 3. τα επιστημονικά δεδομένα εμπλουτιζόταν, 4. Νέα πραγματικότητα στο τρόπο χρηματοδότησης και παρακολούθησης του έργου των ΜΨΑ από το Υπουργείο, 5. Νέες προκλήσεις για τις κλινικές ομάδες.

Η αναθεώρηση βασίστηκε στο εξής υλικό:

1. Δουλειά των κλινικών ομάδων, βάση τη ΜΕΑΜΕΣΥΝΠΑ. Τι απέδιδε, που δυσκόλευε;

2. Εφαρμογή του οδηγού ποιότητας για τις ΜΨΑ στις μονάδες της ΕΚΨ

3. Νέοι αναθεωρημένοι εσωτερικοί κανονισμοί ΜΨΑ της ΕΚΨ&ΨΥ

4. Τα επιστημονικά δεδομένα σχτικά με το recovery (βλ. Διπλωματική εργασία Α. Γιαντζελίδου, Διατομεακή Υπεύθυνη για τις ΜΨΑ, ΕΚΨ&ΨΥ)

Η μεθοδολογία της αναθεώρησης ήταν η εξής:
· Α. Φραγκούλη και Μ. Λαζαρίδου δούλεψαν συστηματικά με τις κλινικές ομάδες και τους Ε.Υ των ΜΨΑ όλης της Εταιρίας

· Τα δεδομένα που συνέλεγαν τα συζητούσαν στην Συντονιστική Επιτροπή και με τον Ε.Υ της ΕΚΨ&ΨΥ, καθ. Π. Σακελλαρόπουλο

· Ζητήθηκε από τις ομάδες και τους Ε.Υ να δώσουν ανατροφοδότηση για τη ΜΕΑΜΕΣΥΝΠΑ, προφορικά και γραπτά

· Η συνισταμένη αυτής της διεργασίας αποτυπώνεται στην αναθεώρηση του πρώτου εγχειριδίου. Παραθέτουμε επίσης την ανατροφοδότητση που μας έδωσε εγγράφως (εκρφράζοντας την άποψη και της κλινικής ομάδας) η Μ. Τσαλαπατάνη, Ε.Υ Οικοτροφείου Α, Δομή Αττικής, ΕΚΨ&ΨΥ
Η Θεωρητικοποίηση δεν θα εξαντληθεί σε αυτό το κείμενο, εφόσον η μέθοδος είναι δυναμική. Οι καταγραφές σας αποτέλεσαν ήδη το υλικό για μια πρώτη αναθεώρηση. Ο διάλογος θα συνεχιστεί.
Μ. Λαζαρίδου,

Ιούνιος 2015

2. Εισαγωγή
Η Ψυχιατρική Μεταρρύθμιση στην Ελλάδα ξεκινά, στη δεκαετία του '80, με μορφή Κινήματος. Πρωτεργάτης ο Καθηγ. Π. Σακελλαρόπουλος.  Σε οργανωμένη βάση μπαίνει το 1999 με τον Νόμο πλαίσιο 2716. Αν και ο Νόμος έχει πρόνοια για τη δημιουργία όλων των απαραίτητων μονάδων για την ολοκλήρωση της μεταρρύθμισης- από στεγαστικές δομές μέχρι ΚοιΣΠΕ- μέχρι στιγμής έχουν γίνει μάλλον αποσπασματικές κινήσεις. Ιδρύθηκαν κυρίως στεγαστικές μονάδες, πολλές από τις οποίες αποτελούν τη μοναδική μονάδα ψυχικής υγείας στην περιοχή τους. Η πρωτοβάθμια περίθαλψη παρέχεται κατά κύριο λόγο από δημόσια ιδρύματα, τα οποία όμως δεν συνεργάζονται επαρκώς με τις μονάδες ιδιωτικού δικαίου, τρίτου τομέα.

Έτσι πολλοί ασθενείς εξήλθαν από τα ψυχιατρεία, διαβιούν σε καλύτερες συνθήκες στην κοινότητα, όμως οι περισσότεροι από αυτούς είναι ήδη βεβαρυμμένοι σωματικά ή ψυχιατρικά, ενώ για τους υπολοίπους δεν υπάρχει πρόνοια για το τι θα κάνουν αν καταφέρουν και αυτονομηθούν. Η πρωτοβάθμια δεν επαρκεί και έτσι οι ανάγκες σε ψυχιατρικές κλίνες δεν φαίνεται να μειώνεται. Η έλλειψη πλήρους δικτύου υπηρεσιών ψυχικής υγείας στην κοινότητα δημιουργεί μια κατηγορία "νεοασυλοποιημένων" ασθενών, ασθενών δηλ. που ασυλοποιούνται γιατί το ψυχιατρείο φαντάζει για αυτούς ή τις οικογένειες τους η μόνη λύση, είτε για λόγους κοινωνικούς - οικονομικούς, είτε εξαιτίας μη επαρκών υπηρεσιών ψυχικής υγείας. Οι ασθενείς αυτοί δεν είναι μόνο σχιζοφρενείς, όπως ήταν η πλειοψηφία των ασυλικών ασθενών παλαιότερα. Συχνά είναι ασθενείς με διάγνωση συναισθηματικής διαταραχής, ή διαταραχής προσωπικότητας. Τα πλαίσια αποκατάστασης που λειτουργούν σήμερα στην κοινότητα δεν εξειδικεύονται σε αυτές τις διαταραχές. Αποτέλεσμα είναι η αποκατάσταση των ασθενών αυτών να καθίσταται δύσκολη, τόσο για τους ίδιους, όσο και για τις κλινικές ομάδες.
Το 2013, υπό την πίεση των οικονομικών προβλημάτων, αλλά και της Ευρώπης (που χρηματοδοτεί για δεύτερη φορά τα έργα του Ψυχαργώς Β) - που απαιτεί ένα σύστημα ολοκλήρωσης της μεταρρύθμισης, εισαγωγή ποιοτικών κριτηρίων στη λειτουργία των μονάδων ψυχικής υγείας και βιώσιμο σύστημα χρηματοδότησης των μονάδων ψυχικής υγείας- αλλάζει ο τρόπος χρηματοδότησης των μονάδων. Στο εξής οι μονάδες αποζημιώνονται για κάθε εξυπηρετούμενο. Η αλλαγή αυτή, αν και βάζει κάποια τάξη στο σύστημα, φορτώνει το προσωπικό των ΜΨΑ με επιπλέον άγχος για δύο λόγους: α) Αυξάνει τις "γραφειοκρατικές" απαιτήσεις, β) Οι ΜΨΑ πρέπει να είναι συνέχεια πλήρεις σε ασθενείς, ώστε να "βγαίνουν" οικονομικά. 
Παράλληλα δεν αποζημιώνονται για τις ημέρες που οι ασθενείς βρίσκονται εκτός ΜΨΑ (επισκέψεις σε οικογένεια, διακοπές, νοσηλείες), γεγονός αντιθεραπευτικό.
Μέσα σ' αυτό το γενικό πλαίσιο η Εταιρία Κοινωνικής Ψυχιατρικής και Ψυχικής Υγείας, πήρε μια θέση ενεργητική και δυναμική. Αποφάσισε ότι θα επενδύσει στην αυτονόμηση των ασθενών των στεγαστικών δομών, διατηρώντας τον μεταβατικό  χαρακτήρα των δομών. Συμμετέχει στην Ίδρυση δύο ΚοιΣΠΕ, ένα στην Αθήνα και ένα στη Φωκίδα. Επιμένει στην πρωτοβάθμια, μέσω των Κινητών Μονάδων και των Κ.Η για την παρακολούθηση στην κοινότητα παιδιών και ενηλίκων. Αναδιοργανώνει την Αγωγή Κοινότητας και την κάνει βασικό εργαλείο της δουλειάς της. Απευθύνεται συνεχώς στο Υπουργείο προκειμένου να πείσει τους αρμόδιους ότι πρέπει να επανεξετάσουμε την πορεία της μεταρρύθμισης και να "διορθώσουν" τα λάθη του νέου συστήματος αποζημίωσης των μονάδων ψυχικής υγείας. Προσαρμόζεται στα νέα δεδομένα χωρίς να εγκαταλείψει τις βασικές της αρχές και την ενότητα της. Κυρίως προσπαθεί να εμφυσήσει στο προσωπικό ότι το έργο είναι ενιαίο. 

Στη συνέχεια θα εξετάσουμε την πορεία των ασθενών μας στις μονάδες ψυχοκοινωνικής αποκατάστασης, του προσωπικού που εργάζεται σ' αυτές καθώς και την έννοια της αυτονόμησης των ασθενών, ώστε να μπορέσουμε να κατανοήσουμε τις συνθήκες και τις ανάγκες που γέννησαν τη ΜΕΑΜΕΣΥΝΠΑ.
Πρέπει, πριν πούμε οτιδήποτε άλλο, να τονίσουμε ότι ο Επιστημονικός μας Υπεύθυνος, ο Καθηγ. Π. Σακελλαρόπουλος θεωρεί ότι μόνο ο Συναισθηματικός Δεσμός Θεραπευτή Θεραπευόμενου μπορεί να καταστήσει εφικτή και ρεαλιστική την όποια αλλαγή των ασθενών μας.

3. Πορεία Ασθενών
Όταν η Εταιρία δημιούργησε τα 6 Οικοτροφεία με το Πρόγραμμα "Ψυχαργώς Β" κλήθηκε να πάρει ασθενείς από τα δημόσια ψυχιατρεία. Οι δυνατότητες επιλογής των ασθενών ήταν ελάχιστες. Έτσι βρεθήκαμε με πολλούς ασθενείς χρόνια ασυλοποιημένους, με ελάχιστες επαφές με τις οικογένειές τους. Η ψυχοπαθολογία τους κυμαινόταν από βαριά νοητική υστέρηση, ψύχωση, σοβαρές διαταραχές προσωπικότητας. Άλλοι από αυτούς δεν είχαν κανένα εισόδημα, άλλοι είχαν μικρές συντάξεις, ενώ πολλούς τους εκμεταλλευόταν οι οικογένειες τους. Στα πρώτα χρόνια της εγκατάστασης τους στα οικοτροφεία δόθηκε μεγάλο βάρος στη προσαρμογή τους στη διαβίωση στην κοινότητα και στην εκμάθηση από την αρχή βασικών δεξιοτήτων που είχαν απολεσθεί, όπως πχ να τρώνε στο τραπέζι μαζί με άλλους.

Το προσωπικό νοιώθοντας στοργή και συχνά οίκτο για τους ασθενείς επένδυσαν στη φροντίδα των ασθενών, συχνά υπερποστατεύοντας τους.

Κάποιοι από τους πρώτους ασθενείς απεβίωσαν λόγω σωματικής επιβάρυνσης. Κάποιοι γύρισαν στα ψυχιατρεία γιατί η παθολογία τους δεν τους επέτρεψε να προσαρμοστούν στην κοινότητα. Αντικαταστάθηκαν από άλλους ασθενείς. Έγιναν προσπάθειες όσοι ασθενείς μπορούσαν να βγάλουν σύνταξη,  για όσους ήταν εφικτό να συνδεθούν οι ασθενείς με τις οικογένειές τους.

Από άποψης εκπαίδευσης σε δεξιότητες δόθηκε ιδιαίτερο βάρος στις δεξιότητες της ατομικής φροντίδας και της καθημερινότητας. Σιγά-σιγά εισήχθησαν ομαδικές δραστηριότητες και έξοδοι.
Από το 2013 και έπειτα με: 
α) Την οικονομική κρίση να μαστίζει τη χώρα, 
β) Την ανεπάρκεια σε κοινοτικές υπηρεσίες ψυχικής υγείας, 
γ) Την πίεση που ασκούσε το νέο σύστημα χρηματοδότησης για πληρότητα στις θέσεις ασθενών στις ΜΨΑ, 
πολλοί νέοι ασθενείς εντάχθηκαν στις ΜΨΑ της Εταιρίας σε μικρό χρονικό διάστημα.
Οι περισσότεροι από αυτούς τους ασθενείς δεν είναι σχιζοφρενείς. Είναι λειτουργικοί, από πλευράς βασικών δεξιοτήτων, αλλά η ιδιαίτερη παθολογία τους δημιουργεί προβλήματα στην προσαρμογή τους στις μονάδες και θέτει θεραπευτικές προκλήσεις στις θεραπευτικές ομάδες, οι οποίες δεν είναι ειδικά εκπαιδευμένες. 
Φτάσαμε έτσι σε ένα σημείο που έχουμε βασικά 4 ομάδες ασθενών: 
α) Οι ασθενείς που εξαιτίας γήρατος ή σοβαρών σωματικών νοσημάτων χρειάζονται νοσηλευτική φροντίδα, 
β) Οι ασθενείς, που η ψυχιατρική παθολογία τους είναι τέτοια που δεν επιτρέπει να εκπαιδευτούν και να αυτονομηθούν περαιτέρω, 
γ) Οι ασθενείς που έχουν καταφέρει πολλά και μπορούν να αυτονομηθούν περαιτέρω, 
δ) Οι ασθενείς που οι μεγάλες προκλήσεις αφορούν την προσαρμογή τους στις μονάδες και την αντιμετώπιση της παθολογίας τους
4. Πορεία Προσωπικού
Το προσωπικό στα οικοτροφεία αποτελούσε, ειδικά στην αρχή, μια πολυπληθή ομάδα, για κάθε οικοτροφείο, αποτελούμενη από πολλές ειδικότητες, με βασικό όμως κορμό τους νοσηλευτές και τους εργαζόμενους γενικών καθηκόντων. 

Το προσωπικό στην αρχή ήταν άπειρο, η δουλειά βαριά και ματαιωτική και παρά την εκπαίδευση και την εποπτεία, παρατηρήθηκαν αρκετά προβλήματα. Πολλοί συνεργάτες αποχώρησαν και στα περισσότερα οικοτροφεία της Εταιρίας η σύνθεση των ομάδων άλλαξε αρκετές φορές.

Τα τελευταία τρία, περίπου, χρόνια το προσωπικό στα οικοτροφεία έχει, εκτός ελαχίστων εξαιρέσεων, σταθεροποιηθεί. Οι ομάδες είναι δεμένες μεταξύ τους και έχουν εγκαταστήσει συναισθηματικούς δεσμούς με τους ασθενείς. Το ζητούμενο είναι πώς η δουλειά που γίνεται να μπορέσει να αποτυπωθεί στην πράξη, τόσο στην αυτονόμηση των ασθενών, όσο και στο πρόγραμμα των θεραπευτών, οι οποίοι παραμένουν εγκλωβισμένοι στην έννοια της βάρδιας και της εκ του νόμου υποχρεωτικής 24ωρης κάλυψης των χώρων.
Μια επίσης σημαντική δυσκολία είναι ότι ενώ οι ομάδες, μέχρι στιγμής, με τη βοήθεια του on the job training και των εποπτειών "εξειδικεύτηκαν" στην αντιμετώπιση σχιζοφρενών και νοητικά καθυστερημένων ασθενών καλούνται σήμερα να εμπεριέξουν και ασθενείς με χαρακτηριολογικές διαταραχές. Οι ασθενείς αυτοί δοκιμάζουν τις αντοχές και τη συνοχή των ομάδων. Η ενίσχυση των εποπτειών και της εκπαίδευσης είναι η απάντηση σε αυτή την πρόκληση.  

5. Αυτονόμηση
Να πούμε εισαγωγικά ότι: 
α) Οι ασθενείς που φιλοξενούνται στις ΜΨΑ έχουν δύο ειδών "προβλήματα". Το ένα είναι αυτό της ψυχικής διαταραχής. Το δεύτερο είναι αυτό της απώλειας δεξιοτήτων και της περιθωριοποίησης, που οφείλονται είτε πρωτογενώς στη νόσο, είτε είναι δευτερογενή (ασυλοποίηση, στιγματισμός), είτε, τέλος, είναι ιατρογενή (παρενέργιες θεραπειών, κ.α). Τα προβλήματα αυτά αντιμετωπίζονται με τα προγράμματα αποκατάστασης. Τα προβλήματα ψυχικής υγείας με τη κατάρτιση θεραπευτικών προγραμμάτων (Φάρμακα, ψυχοθεραπείες, κτλ). Για την κατάρτιση και των δύο ειδών προγραμμάτων είναι υπεύθυνες οι ομάδες ΜΨΑ. Οι ΜΨΑ, όμως, είναι υπεύθυνες μόνο για την παροχή προγραμμάτων αποκατάστασης. Η θεραπεία για τα προβλήματα ψυχικής υγείας μπορεί να παρέχεται και εκτός  ΜΨΑ,  
β) Οι ασθενείς που φιλοξενούνται σε ΜΨΑ μπορεί να πάσχουν ή να νοσήσουν και από παθολογικές αιτίες. Η προάσπιση της σωματικής τους υγείας είναι βασικό μέλημα των ΜΨΑ, 
γ) Η θεραπεία και η αποκατάσταση πρέπει να περιλαμβάνει την έννοια της ανάρρωσης (recovery). Ο πάσχοντας έχει και υγιή κομμάτια, έχει επιδιώξεις και επιθυμίες, δικαιούται να ζει μια φυσιολογική ζωή, παρά την πάθηση του, 
δ) Δεν μπορεί να νοείται απόφαση για θεραπευτική διαδικασία χωρίς την συμμετοχή και συγκατάθεση του αφορόμενου, δεν μπορεί να νοείται αποκατάσταση σε ασθενείς που δεν τους ζητείται η γνώμη τους, δεν μπορούμε να μιλάμε για επανένταξη όταν αγνοούμε τα δικαιώματα των ασθενών.
Η αυτονόμηση είναι μια από τις πιο κεντρικές έννοιες όσον αφορά την αποκατάσταση και τη επανένταξη ασθενών. Τι είναι όμως η αυτονόμηση;  
Είναι μια πορεία του ασθενούς προς τον τελικό στόχο που είναι ο ασθενής να μπορεί να αυτοεξυπηρετείται, να έχει στοιχειώδη κοινωνική ζωή, να διαχειρίζεται τα εισοδήματά του και να καλύπτει τα έξοδα του, να εργάζεται εφόσον μπορεί και να συμμετέχει στη λήψη αποφάσεων που τον αφορούν. Είναι μια πορεία προς την αντιστροφή των συνεπειών όχι μόνο της νόσου, αλλά κυρίως του ιδρυματισμού. Ο Ιδρυματισμός προκαλεί τεράστια βλάβη στον άνθρωπο, όχι τόσο εξαιτίας κακών συνθηκών διαβίωσης (ιδρυματισμός μπορεί να υπάρξει και υπό καλές συνθήκες, καθώς και στο σπίτι), αλλά εξαιτίας της αποστέρησης του ατόμου από την πρωτοβουλία, την ικανότητα απόφασης και συμμετοχής. Το ιδρυματισμένο άτομο είναι άβουλο, υποβόλιμο, αδιάφορο, συναισθηματικά αποστερημένο. Δεν μπορεί να φροντίσει τον εαυτό του ,ούτε να σκεφτεί και να αποφασίσει. Αν σ' αυτά προσθέσουμε την απόσυρση και τη έκπτωση των ικανοτήτων που είναι αναμενόμενες με βάση τη φυσική πορεία των ψυχώσεων, αντιλαμβανόμαστε ότι ένας αφρόντιστος και ιδρυματισμένος ψυχωτικός ασθενής, είναι ουσιαστικά ανάπηρος. Θα χρειαστεί χρόνος και προσπάθεια για να μπορέσει να αυτονομηθεί. Είναι όμως εφικτό.

6. Τι είναι ΜΕΑΜΕΣΥΝΠΑ, Ποιές ανάγκες τη γέννησαν, Μεθοδολογία:

ΤΙ ΕΙΝΑΙ Η ΜΕΑΜΕΣΥΝΠΑ

(Μεθοδολογία Ενδυνάμωσης – Αυτονόμησης Μέλους Μέσω Συναισθηματικής Σχέσης)

Είναι η διεργασία εγκατάστασης της συναισθηματικής σχέσης θεραπευτή – θεραπευόμενου.

Είναι η διαδικασία και η διεργασία ποιοτικής αναβάθμισης της ζωής για το άτομο με ψυχοκοινωνικά προβλήματα με το ίδιο το άτομο με ΨΚΠ.

Είναι μια καινοτόμος δράση για την ενίσχυση της συναισθηματικής σχέσης θεραπευτή – θεραπευόμενου που δομείται στην καθημερινότητα. 

Είναι μια δυναμική εξελικτική διαδικασία προς την ανεξαρτητοποίηση και την αυτόνομη λειτουργία του ατόμου με ψυχοκοινωνικά προβλήματα. 

ΠΩΣ ΞΕΚΙΝΗΣΕ

Κατά καιρούς, αλλά πιο επισταμένα κατά το 2009, ο Καθηγητής Π. Σακελλαρόπουλος επεσήμανε τη σημαντικότητα της συναισθηματικής σχέσης θεραπευτή – θεραπευόμενου για να αντιμετωπίζονται οι δυσκολίες και αγκυλώσεις της αποασυλοποίησης.

Η Α. Φραγκούλη μελετάει και δημιουργεί την ΜΕΑΜΕΣΥΝΠΑ βασισμένη στα παρακάτω :

1. Πως βιώνεται και καλλιεργείται η συναισθηματική σχέση μεταξύ θεραπευτή (προσώπου αναφοράς) και θεραπευόμενου (μέλους) σε κάθε Μονάδα.

2. Πως ο θεραπευτής δίνει το χώρο και τον χρόνο στον εαυτό του αλλά κυρίως στο μέλος για να τον/την αφουγκραστεί, να τον/την ακούσει και κατ΄ επέκταση να τον/την φροντίσει.

3. Πώς να καλλιεργηθεί η αυθεντικότητα, το νιάξιμο, η πίστη σ΄αυτό που κάνει ο θεραπευτής.

4. Πώς να νιώσει ο θεραπευτής/τρια ότι και οι υπόλοιποι συνάδελφοι πιστεύουν τα ίδια πράγματα, δουλεύουν με τον ίδιο τρόπο, μοιράζονται το ψυχαναλυτικό πρίσμα και ό τι τελικά αυτός ο τρόπος εργασίας έχει αποτελέσματα.

Έτσι, καταγράφηκε η παρακάτω μεθοδολογία :

ΠΟΙΑ ΕΙΝΑΙ ΤΑ ΒΗΜΑΤΑ

1. Επίσκεψη και συζήτηση σε κάθε χώρο (οικοτροφείο, διαμερίσματα, σπίτι, άλλο) με την συμμετοχή των μελών, την Διοικητική Υπεύθυνη της Δομής (ή Συντονιστή Δομής / όπου υπάρχουν αυτές οι θέσεις), την Επιστημονική και Διοικητική Υπεύθυνη της Μονάδας και των προσώπων αναφοράς.

Γίνεται μια συζήτηση κυρίως με τα μέλη όπου αναφέρονται οι δραστηριότητες της Μονάδας, τι κάνουν οι ίδιοι, τι θα μπορούσαν ή / και θα ήθελαν να κάνουν, σε τι χρειάζονται οπωσδήποτε την παρουσία ή την βοήθεια του θεραπευτή, και το αντίστροφο.

2. Ατομική αξιολόγηση του μέλους, ιεράρχηση αναγκών άρα και εκπαίδευσης και το εβδομαδιαίο πρόγραμμα που προκύπτει. Δυσκολίες.

3. Εποπτεία – συζήτηση των προσώπων αναφοράς, όλοι οι υπόλοιποι θεραπευτές της Μονάδας και οι υπεύθυνοι.

4. Επεξεργασία όλων αυτών για να οδηγήσει στο πως θα βγει το πρόγραμμα παρουσίας του θεραπευτή στην Μονάδα βάσει των αναγκών των μελών και όχι των θεραπευτών.

5. Υπάρχει δοκιμαστική περίοδος που προσδιορίζεται από 1 μήνα μέχρι 6 μήνες.

6. Μετά από αυτή τη δοκιμαστική περίοδο συζητιούνται οι ανάγκες των θεραπευτών έτσι όπως προκύπτουν από το πρόγραμμα που υιοθετήθηκε στην δοκιμαστική περίοδο (πως βίωσαν τις αλλαγές και πως αισθάνονται). Αυτή η συζήτηση μπορεί να φέρει αλλαγές στις θέσεις εργασίας των συνεργατών ή αλλαγές ως πρόσωπο αναφοράς σε μέλη, ή συνθέσεις μελών σε οικοτροφείο και διαμερίσματα. 

7. Τακτική, προσδιορισμένη στο χρόνο, παρακολούθηση, εποπτεία, αναφορά, εκπαίδευση, προσαρμογές, κλπ. 

Υιοθετείται η μεθοδολογία της έρευνας δράσης και η αξιολόγηση βάσει των αρχών του SWOT Analysis.

Έτσι η δουλειά με τους ασθενείς εντατικοποιείται σε ατομικό επίπεδο, αλλά ταυτόχρονα αφορά και όλη την ομάδα. Στόχος γίνεται η αυτονόμηση του ασθενούς και αυτό θα πρέπει να αποτυπώνεται στην πράξη

Κομβικά σημεία της όλης μεθοδολογίας είναι: 
1. Το πρόσωπο αναφοράς, 
2. Η θεραπευτική κοινότητα, 
3. Η ομάδα προσωπικού, 
4. Οι υπεύθυνοι της Μονάδας, 
5. Το εξειδικευμένο προσωπικό, που θα βοηθήσει τα πρόσωπα αναφοράς να εξειδικεύσουν τα ατομικά προγράμματα και θα δώσει την ώθηση να πάνε παρακάτω (Ψυχολόγοι, Ψυχίατροι)

Για τους λόγους αυτούς ως ΔΥΣΚΟΛΟ ΣΗΜΕΙΟ αναδεικνύεται:

Ο συντονισμός :

Ομάδα προσωπικού
, δουλειά θεραπευτή – θεραπευόμενου, συνεδρία του μέλους με τον/την ψυχίατρο – με το πρόσωπο αναφοράς
, θεραπευτική κοινότητα……

7. Ο Ψυχωτικός ασθενής, η θεραπευτική σχέση μαζί του με βάση το ψυχαναλυτικό πρίσμα. Δύσκολα σημεία και ευκαιρίες. Γιατί η ΜΕΑΜΕΣΥΝΠΑ δίνει απάντηση στις ιδιαιτερότητες της δουλειάς με τον Ψυχωτικό ασθενή
Ο ψυχωτικός ασθενής είναι ένας βαριά πάσχων ασθενής. Ψυχαναλυτικά λέμε ότι τα προβλήματα και οι καθηλώσεις έχουν συμβεί πολύ πρώιμα στη ζωή του ασθενούς, στο στοματικό στάδιο.

Στο στάδιο αυτό το βρέφος δεν έχει ακόμα αντιληφθεί τη διαφοροποίηση του εαυτού από τον άλλο, βιώνει τεράστιο άγχος: άγχος αφανισμού. Τα αντικείμενα γίνονται αντιληπτά από το εγώ άλλοτε ως απόλυτα κακά και επικίνδυνα και άλλοτε ως απόλυτα καλά. Η απόσταση από το αντικείμενο δεν μπορεί να ρυθμιστεί. Η απομάκρυνση βιώνεται ως θάνατος του αντικειμένου και επίθεση προς το υποκείμενο, ενώ η προσέγγιση αναπαριστά ένα κίνδυνο συγχώνευσης με το αντικείμενο και εξαφάνισης του υποκειμένου.

Επομένως ένας ψυχωτικός ασθενής είναι κατά κύριο λόγο ένας ασθενής που βιώνει εξαιρετικά έντονο πρωτόγονο άγχος, είναι ένας φοβισμένος άνθρωπος, που εμπιστεύεται δύσκολα και αντιμετωπίζει τους άλλους ως δυνητικούς διώκτες. Εξαιτίας του άγχους οι ψυχονοητικές λειτουργίες είναι κατακερματισμένες. Η αυτοπεποίθηση και αυτοεκτίμηση του πολύ χαμηλή. Η συμβολική σκέψη δεν λειτουργεί. Ο ασθενής παραληρεί και έχει ψευδαισθήσεις. Χρησιμοποίει πρωτόγονους μηχανισμούς άμυνας: προβολή, ενδοβολή, σχάση, προβλητική ταύτιση.

Ο ψυχωτικός ασθενής ζει σε δυο παράλληλους κόσμους: Τον πραγματικό και τον αμυντικό παραληρηματικό του κόσμο.

Ο ψυχωτικός ασθενής δυσκολεύεται να σχετισθεί. Φοβάται, δεν εμπιστεύεται, αλλά και όταν έρθει πολύ κοντά με τον άλλο, τρομάζει. Όταν σχετίζεται, σχετίζεται στενά, συμβιωτικά. Κάνει κατακλυσμιαία μεταβίβαση. Δεν αντέχει την αμφιβολία και την αστάθεια.

Όταν σχετιζόμαστε θεραπευτικά με ψυχωτικούς ασθενείς χρειάζεται να έχουμε υπόψη τα εξής:

· Για να δουλέψουμε με τον ασθενή πρέπει να μας εμπιστευτεί. Τον πλησιάζουμε σιγά-σιγά, σεβόμενοι τις αποστάσεις που θέλει να διατηρήσει. Δεν ασχολούμαστε με το παραλήρημα, δεν έχει νόημα.
· Δουλεύουμε με το υγιές κομμάτι της προσωπικότητας του ατόμου. Όσο πιο πολύ ο ψυχωτικός βρίσκει ενδιαφέρον στην εξωτερική πραγματικότητα, τόσο λιγότερος χώρος μένει στο παραλήρημα.
· Η σχέση πρέπει να είναι ζεστή, ανθρώπινη, επαγγελματική. Να είμαστε έτοιμοι για την μαζική μεταβίβαση του ψυχωτικού. Να μπορούμε να κρατούμε τις ισορροπίες μεταξύ του να κατανοούμε συναισθηματικά τον ασθενή και του να γινόμαστε ένα με αυτόν
· Χρειάζεται σταθερότητα από μέρους μας. Ό,τι λέμε πρέπει να το τηρούμε. Ο ασθενής πρέπει να ενημερώνεται νωρίτερα για όποιες αλλαγές πρόκειται να συμβούν. Να του δίνεται ο χρόνος και ο χώρος να εκφράσει τα συναισθήματα και τις αντιρρήσεις του. Ο ψυχωτικός χρειάζεται τον δικό του χρόνο. Αυτό δεν σημαίνει ότι δεν σκέφτεται και δεν έχει άποψη για όσα συμβαίνουν.
· Βασική επιδίωξη είναι να κρατήσουμε τον ασθενή εκτός υποτροπών, βοηθώντας τον να ζήσει κατά το δυνατόν μια φυσιολογική ζωή.
· Επειδή η σχέση και η δουλειά με τν ψυχωτικό είναι δύσκολη και συχνά ματαιωτική, χρειάζεται ομαδικότητα, εκπαίδευση, εποπτεία
· Μπορεί να χρειαστεί πολύς χρόνος, αλλά τα αποτελέσματα θα μας εκπλήξουν.
· Να ξέρουμε ότι ο ψυχωτικός εύκολα "ξεχνάει" τα όσα έμαθε, αν τον εγκαταλείψουμε
Η ΜΕΑΜΕΣΥΝΠΑ είναι βασισμένη:

α) Στη σχέση ενός θεραπευτή με ένα θεραπευόμενο. Η σχέση είναι το εργαλείο εκπαίδευσης. Στοιχείο πολύ βασικό για την επιτυχία. Μόνο έτσι προσεγγίζεται ο ψυχωτικός, ενώ παράλληλα εξασφαλίζεται η σταθερότητα στη σχέση και στο πλαίσιο. Όταν προγραμματίζουμε κάτι με τον ψυχωτικό ασθενή καλό είναι να το κάνουμε, αλλιώς χάνουμε την εμπιστοσύνη του. 

β) Στη δουλειά με τα υγιή τμήματα των ασθενών και με επιδίωξη την αυτονόμηση. Η ΜΕΑΜΕΣΥΝΠΑ δεν είναι ψυχοθεραπεία, βασίζεται στη σχέση με τον ασθενή και στην ισότιμη μεταχείριση του, αλλά δουλεύουμε τις δεξιότητες του

γ) Φτιάχνει το πρόγραμμα με βάση τις ανάγκες του ασθενούς. Με τον τρόπο αυτό μπορεί να εγγυηθεί τη σταθερότητα για τον ασθενή και να αποτρέψει τις συνεχείς αλλαγές που γίνονται στα προγράμματα των ασθενών, προκειμένου να βγουν οι δουλειές στη βάρδια.

δ) Στη ΜΕΑΜΕΣΥΝΠΑ ουσιαστικά η δουλειά είναι ομαδική. Προβλέπεται πρώτον η συμμετοχή του ασθενούς και δεύτερον η συμμετοχή της ομάδας και του εξειδικευμένου προσωπικού. Έτσι ο ασθενής έχει τον χώρο και τον χρόνο να εκφραστεί, ο θεραπευτής γνωρίζει τι θέλει και τι μπορεί ο ασθενής, ενώ ταυτόχρονα υποστηρίζεται από διαθέσιμα υποστηρικτικά δίκτυα.

ε) Οι αλλαγές πλάνου μπορούν να γίνουν έγκαιρα, αφού το πρόγραμμα παρακολουθείται στενά και στις αλλαγές να συμμετέχει ο ασθενής, οπότε η προσαρμογή του είναι ευκολότερη.

ζ) Τα αποτελέσματα είναι απτά, γεγονός που αποτελεί ανατροφοδότηση για τους ασθενείς και τόνωση της αυτοεκτίμησης των ασθενών.
Όλα όσα προαναφέρονται πρέπει να αποτυπώνονται: α) Στα θεραπευτικά προγράμματα των ασθενών, β) Στα προγράμματα βαρδιών
α) Προγράμματα ασθενών: Γίνεται εκτίμηση του ασθενούς (οπωσδήποτε κάθε έξι μήνες ή συχνότερα αν απαιτείται) με την ενεργητική συμμετοχή του ιδίου του ασθενούς.. Η εκτίμηση περιλαμβάνει: Το ιστορικό και την πορεία του, την εκτίμηση ψυχιάτρου – ψυχολόγου, κοινωνικού λειτουργού και προσώπου αναφοράς, την κλίμακα εκτίμησης λειτουργικότητας του ασθενούς σε διάφορους τομείς, τη  εκτίμηση της πολυκλαδικής- θεραπευτικής ομάδας. Βασιζόμενοι σε αυτά τα στοιχεία, το πρόσωπο αναφοράς σε συνεργασία με τον ασθενή, καταρτίζουν ένα ατομικό θεραπευτικό πλάνο για τον ασθενή. Το πλάνο περιλαμβάνει τους γενικούς στόχους, καθώς και την εξειδίκευση αυτών σε μικρότερους στόχους και βήματα που θα ακολουθηθούν για την επίτευξή τους σε συγκεκριμένο χρονικό διάστημα. Το θεραπευτικό πλάνο συζητείται στην πολυκλαδική-θεραπευτική ομάδα, ώστε να πάρει "έγκριση" και να δεσμευτεί όλη η ομάδα στην εφαρμογή του. Κατόπιν αρχίζει η εφαρμογή του προγράμματος και επαναξιολογείται, όποτε προβλέπεται. Από τα ατομικά θεραπευτικά πλάνα θα προκύψουν και οι ομαδικές δραστηριότητες της ΜΨΑ.
β) Προγράμματα βαρδιών: Ο εκάστοτε υπεύθυνος για την έκδοση του προγράμματος βαρδιών- αφού λάβει υπόψη τον αριθμό του προσωπικού, τυχόν νομικούς περιορισμούς, άδειες, κτλ - βασιζόμενος στα προγράμματα των ασθενών καταρτίζει το πρόγραμμα έτσι ώστε: 
1. Να τηρείται το θεραπευτικό πρόγραμμα των ασθενών, 
2. Να δίνεται έμφαση στην παρουσία των προσώπων αναφοράς ασθενών
 που είναι σε κρίσιμο στάδιο της εκπαίδευσης τους, 
3. Τα πρόσωπα αναφοράς να έχουν αρκετή επαφή μέσα στην εβδομάδα με τους ασθενείς τους.
(   (   (   (   (   (   (
· Ανατροφοδότηση από Μαρία Τσαλαπατάνη (Φεβρουάριος 2015)

Όπως αναφέρθηκε στην αρχή του κειμένου, το 2009 αποτέλεσε  σημείο σταθμό για την εισαγωγή της έννοιας της  ΜΕΑΜΕΣΥΝΠΑ και  εφαρμογής της στην κλινική πράξη. Η  εξωτερική πραγματικότητα ήταν ιδιαιτέρως πιεστική και σαν αντιστάθμισμα αυτής προτάθηκε η αυτονόμηση των μελών πάνω σε βάση που έχει εγκατασταθεί ο συναισθηματικός δεσμός του θεραπευτή – προσώπου αναφοράς με τον ασθενή . 

Ανάλογη δυσκολία αντιμετωπίζουμε λίγα χρόνια μετά. Το 2013 εισάγεται στις μονάδες η έννοια της κοστολόγησης των υπηρεσιών σα συνέχεια των συνεχώς αυξανόμενων απαιτήσεων από το Υπουργείο. Η πολύ αυστηρή καταγραφή της δυναμικότητας των μονάδων σε ενοίκους που την αποτελούν και σε  θεραπευτές που δίνουν το χρόνο τους σε κάθε μονάδα, δημιουργεί ένα πλαίσιο ανελαστικό. Οι ιδιαίτερες ανάγκες που προκύπτουν ανά πάσα στιγμή στον ασθενή και που απαιτούν ευελιξία στο χειρισμό, χρόνο να κατανοηθεί η δυσκολία, επιλογή κατάλληλων θεραπευτικών σχημάτων ανάλογα  με την ιδιαιτερότητα του ασθενή και με την σχέση που έχει δομήσει με το πρόσωπο αναφοράς, δεν μπορούν με ευκολία να αποτυπωθούν. Σε συνδυασμό με την αναγκαιότητα πλήρωσης των θέσεων των Μονάδων με ασθενείς από τα μεγάλα ψυχιατρεία, επιβλήθηκε μία πραγματικότητα εξαιρετικά πιεστική για το προσωπικό  και επήλθε μεγάλη αλλαγή στην σύνθεση των ασθενών στις μονάδες. Οι μονάδες πλέον αποτελούνται από νέους ασθενείς που η διάγνωσή τους ποικίλει και η λειτουργικότητας τους είναι εμφανώς σε καλύτερο επίπεδο σε βασικές δεξιότητες. Η “υγειοφάνεια” αυτών των ασθενών δημιουργεί επιπλέον δυσκολία στο θεραπευτή. Μέχρι τώρα ο ρόλος του θεραπευτή ήταν ενεργός και είχε την έννοια της κινητοποίησης ασυλοποιημένων ασθενών και ασθενών που είχαν μεν δυνατότητες αλλά ποτέ δεν είχαν αξιοποιηθεί, και της φροντίδας εκείνων που διανύουν την τρίτη ηλικία, που αντιμετωπίζουν σωματικά νοσήματα. Τώρα καλείται ο θεραπευτής να δημιουργήσει “χώρο” για να καταλάβει τις πολύ ιδιαίτερες δυσκολίες εκείνων των ασθενών που ενώ μπορούν στα καθημερινά να ανταποκρίνονται επαρκώς, λειτουργούν περιοριστικά στις σχέσεις τους με τους συγκατοίκους, με φίλους, με το άλλο φύλο. Η ανάδειξη αυτών των ιδιαιτεροτήτων  απαιτεί χρόνο, επιμονή, εκπαίδευση σε ένα τρόπο σκέψης που δεν είναι εξοικειωμένη όλη η θεραπευτική ομάδα και που μπορεί για κάποιους θεραπευτές να λειτουργήσει ματαιωτικά και να  εκληφθεί ως αδυναμία τους στον τρόπο προσέγγισης και κατανόησης των ασθενών. Ακόμα και στον ίδιο χώρο που οι ανάγκες των ασθενών ποικίλουν, δημιουργούνται ιδιαιτερότητες στις μεταξύ τους σχέσεις οι οποίες αναδεικνύονται στις θεραπευτικές κοινότητες και καλούνται οι θεραπευτές να αντιμετωπίσουν . 

Η διαμόρφωση του ωραρίου των θεραπευτών αποτέλεσε ερώτημα από την αρχή   της εφαρμογής της ΜΕΑΜΕΣΥΝΠΑ. Το ζήτημα που εξ αρχής είχε τεθεί ήταν το πώς οι διαθέσιμες ώρες των θεραπευτών στις Μονάδες θα προκύπτουν από τις ανάγκες των μελών και όχι με βάση το τυπικό ωράριο. Μέσα από δοκιμασίες αλλαγών επετεύχθη σταθερότητα στην παρουσία των θεραπευτών στους χώρους και στο διαθέσιμο χρόνο τους, γεγονός που απαίτησε αλλαγές σε θέσεις εργασίας των θεραπευτών, ή αλλαγές σε πρόσωπα αναφοράς και στις συνθέσεις των ενοίκων στους χώρους. Ωστόσο το πρόβλημα του διαθέσιμου χρόνου του θεραπευτή επανέρχεται μέσα από μία άλλη οπτική. Ο αυξημένος πλέον αριθμός ηλικιωμένων ασθενών όχι μόνο στο οικοτροφείο αλλά και στα διαμερίσματα  σε συνδυασμό με τον αυξημένο στο σύνολο αριθμό ασθενών στις μονάδες,  δημιουργεί όλο και συχνότερα έκτακτες ανάγκες τις οποίες καλείται ο θεραπευτής να βάλει σε προτεραιότητα. Έκτακτες ανάγκες και προβλήματα προκύπτουν επίσης και  από το μεγαλύτερο εύρος παθολογιών σε κάθε χώρο και καθιστούν το θεραπευτή σε συνεχή εγρήγορση. Οι παραπάνω αυξημένες ανάγκες στερούν από το θεραπευτή τον χρόνο να σκεφτεί για τον ασθενή του, να συνδιαλλαγεί μαζί του μέσα από μία προγραμματισμένη δραστηριότητα, να συζητήσει μαζί του  με τρόπο αυθόρμητο και σε πλαίσιο όχι τόσο  αυστηρό και δομημένο.

 Η σχεδόν καθημερινή αίσθηση “του επείγοντος“ στερεί  από  το πρόσωπο αναφοράς το χρόνο αλλά και την αντοχή να δουλέψει τους συμφωνημένους ατομικούς στόχους  με τον ασθενή του. Και τελικά η εκπαίδευση των ενοίκων γίνεται κάποιες φορές μία διαδικασία  ρουτίνας, αποκομμένη από την γενικότερη λειτουργία της μονάδας και  από τις ανάγκες των συγκατοίκων, με αποτέλεσμα να χάνεται η έννοια της συνέχειας και της ομαδικότητας. Ένδειξη αυτής της δυσλειτουργίας αποτελεί η αποσπασματική προσπάθεια του θεραπευτή για την επίτευξη ενός  στόχου από κοινού με τον ασθενή του, παραβλέποντας όμως τους υπόλοιπους ατομικούς στόχους των ενοίκων της μονάδας. 

Τροχοπέδη στη λειτουργία των μονάδων αποτελεί και  η οικονομική δυσπραγία από την μη έγκαιρη καταβολή των χρηματικών ποσών που αναλογούν  σε κάθε μονάδα  και των δεδουλευμένων των εργαζομένων, με αποτέλεσμα να στερούνται οι ασθενείς διασκέδασης, να περιορίζονται καθημερινά σε πολύ συγκεκριμένες δραστηριότητες και οι θεραπευτές να στερούνται κινήτρου και αντοχής σε ένα έργο εξαιρετικά απαιτητικό. 

 Η προσπάθεια της τομεοποίησης των μονάδων που εφαρμόστηκε στις μονάδες της ΕΚΨ&ΨΥ της Αττικής, ήρθε να βοηθήσει στην ενίσχυση της ομαδικότητας των μονάδων μεταξύ τους, στη συσπείρωση των θεραπευτών γύρω από μία κοινή αντίληψη της λειτουργίας των μονάδων, προκειμένου οι εξωτερικές πιέσεις να γίνουν ευκολότερα προσπελάσιμες.  

Τον τελευταίο χρόνο έχει ξεκινήσει μία προσπάθεια ουσιαστικής προσέγγισης των ασθενών των Μονάδων με την συμβολή της Μαρίας Λαζαρίδου και τη συμμετοχή όλων των θεραπευτών των ΜΨΑ Αττικής με στόχο την βαθύτερη κατανόηση των δυσκολιών που απορρέουν από την ψυχική πάθηση, τη διαμόρφωση ενός εξατομικευμένου θεραπευτικού πλάνου . Η  προσέγγιση συνίσταται στην διαγνωστική εκτίμηση,  τον προσδιορισμό του επιπέδου  λειτουργικότητας  όπως προκύπτει από την αξιολόγηση των δυνατοτήτων του ασθενή, στην κατανόηση της όποιας δυσκολίας  για τον ίδιο  και στη σχέση του με τους θεραπευτές αλλά και στην εκτίμηση  των υγειών στοιχείων  της προσωπικότητας του που θα βοηθήσουν να χτιστεί η θεραπευτική συμμαχία μαζί του. Είναι σημαντική η συμβολή όλης της ομάδας προκειμένου να κατατεθούν σκέψεις που βοηθούν στο να έχουμε μία πληρέστερη εικόνα της ζωής του ασθενή. Στόχος αυτής της προσπάθειας είναι η επαναπλαισίωση  κάθε ασθενή χωριστά, η διαμόρφωση ενός νέου πλαισίου στόχων συνυφασμένου με την παθολογία και τις ανάγκες του. Μέσα από αυτή τη διεργασία αποκομίζει μεγάλο όφελος και ο θεραπευτής, καθώς μπορεί να μοιράζεται τις δυσκολίες του στην σχέση με τον ασθενή και μέσα από μία πιο βαθιά και ουσιαστική κατανόηση  να επαναπροσδιορίζει τη σχέση μαζί του . 

Εξίσου βοηθητική στην  ουσιαστική προσέγγιση των Μονάδων είναι η συνεχής προσπάθεια της Αθηνάς Φραγκούλη για την αποτύπωση, σ΄αυτή την περίοδο, των αναγκών των διαμερισμάτων όπως προκύπτουν από την παρουσία της στις  θεραπευτικές κοινότητες και από τις εκτιμήσεις των εμπλεκομένων θεραπευτών σε κάθε χώρο. Οι όποιες προτάσεις, σκέψεις, δυσκολίες, αξιολογούνται και επαναδιατυπώνονται με τρόπο κατανοητό για τους θεραπευτές  και ουσιαστικό για  τους ασθενείς βοηθώντας στην εξέλιξή τους και στην καλύτερη λειτουργία των Μονάδων, σε απόλυτο συντονισμό με την Μαρία Λαζαρίδου. 

Μέσα λοιπόν από την  ουσιαστική πλαισίωση των ασθενών, την αξιολόγηση της  σύνθεσης αυτών σε κάθε χώρο και των αναγκών και δυσκολιών που προκύπτουν, γίνεται προσπάθεια να εφαρμοστούν εκ νέου οι αρχές της ΜΕΑΜΕΣΥΝΠΑ στην πράξη, λαμβάνοντας υπόψη την πολύ απαιτητική πραγματικότητα,  τη νέα σύνθεση  των ενοίκων και τις δυσκολίες των θεραπευτών καθώς βάλλονται από τις εξωτερικές πιέσεις και από τις αυξημένες ανάγκες των ασθενών . 

Η ΜΕΑΜΕΣΥΝΠΑ αποτέλεσε ουσιαστική βοήθεια για τις ΜΨΑ και σε ανάλογη κατεύθυνση κινούμαστε και τώρα. Ίσως το μεγάλο στοίχημα είναι να δούμε πώς οι αρχές της ΜΕΑΜΕΣΥΝΠΑ θα αποδώσουν σε μία νέα πραγματικότητα και τί βελτιώσεις απαιτούνται από όλους μας – οι οποίες μπορεί να αποτελέσουν νέες αρχές για τη ΜΕΑΜΕΣΥΝΠΑ – στον τρόπο που δομούμε την σχέση μας με τους ασθενείς. 
Αυτή η φάση δουλεύεται σε συνεργασία με τους υπευθύνους και στις άλλες Δομές, Θράκη – Φθιώτιδα – Φωκίδα. 
Στην αρχή του κεφαλαίου  τονίζεται η άποψη  του Καθηγητή Π. Σακελλαρόπουλου πως Ο συναισθηματικός δεσμός θεραπευτή θεραπευόμενου μπορεί να καταστήσει εφικτή και ρεαλιστική την όποια αλλαγή των ασθενών μας. Αυτή θα πρέπει να είναι και τώρα η βασική αρχή της προσπάθειάς μας που αποτελεί ταυτόχρονα και προτροπή συνέχισης της αλληλεπίδρασης με τον ασθενή.
(   (   (   (   (   (
Σας ευχαριστούμε που διαβάσατε την αναθεωρημένη έκδοση. Εκτός από κατευθύνσεις και κάποιες απαντήσεις, υπάρχουν και αρκετά σημεία προβληματισμού. Σας παρακαλούμε να μας στείλετε την ανατροφοδότηση σας. Με τον τρόπο αυτό το εγχειρίδιο που έχετε στα χέρια σας θα κρατηθεί ζωντανό και δυναμικό. 
Φιλικά, 

Π. Σακελλαρόπουλος

Α. Φραγκούλη

Μ. Λαζαρίδου 

� Αναθεωρημένη έκδοση, Ιούνιος 2015


� Η ομάδα προσωπικού είναι η διασύνδεση των συνεργατών, οι αναφορές τους, οι σκέψεις, οι σχέσεις, οι επισημάνσεις, οι χειρισμοί, η πρόληψη υποτροπών, η αλληλοϋποστήριξη….


� Ο/Η ψυχίατρος στη συνεδρία είναι κυρίως υποστηρικτικός/ή και λιγότερο παρεμβατικός/ή, όπου χρειάζεται. Ακούει, μιλάει, ρυθμίζει τα φάρμακα, προτείνει παραμέτρους βελτίωσης που θα ξανασυζητηθούν στην επόμενη συνεδρίαση. Ενδείκνυται η παρουσία του προσώπου αναφοράς για τη διασύνδεση και τη συνέχεια. Η παρουσία του/της ψυχιάτρου δεν εξαντλείται μόνο στη συνεδρία. Οφείλει να είναι παρών/ούσα στη ζωή της Μονάδας και οπωσδήποτε στις καταστάσεις που είναι απαραίτητος ο/η ψυχίατρος, π.χ. υποτροπές, εξετάσεις, ομαδικές διεργασίες, κλπ.


� Πρόσωπα αναφοράς ή ατομικοί θεραπευτές

email: ekpsath@otenet.gr,  www.ekpse.gr
37
16

